《追和先君子九日斋居韵》
明代·华复初

忆昔长干道，登台雨正晴。长飙枫树远，独鸟大江清。

柳巷三洲隐，芦花两岸明。当杯愁落木，揽古爱佳名。

敢抱遗珠叹，难忘泣玉情。诸方来梵响，是处起歌声。

紫蟹香粳饭，银鲈菰米羹。三秋怀鹤驭，十载记鸾笙。

此日黄华早，悲风白露横。似闻华表语，翘首彩云生。

作者简介：华复初，字明伯，号岳西。明无锡人。岁贡生，官应天府训导。云子。少有才名，能承家学。凡父藏书一一校雠之。